พาณิชย์ หั่นเป้าการส่งออกปี 58 เหลือโต 1.2% จากเดิมคาด 4%
พาณิชย์ หั่นเป้าการส่งออกปี 58 เหลือโต 1.2% จากเดิมคาด 4%
28 เม.ย. 2558

นางนันทวัลย์ ศกุนตนาค อธิบดีกรมส่งเสริมการค้าระหว่างประเทศ เปิดเผยว่า จากการประเมินร่วมกับผู้ส่งออกในแต่ละกลุ่มสินค้าพบว่าสถานการณ์โดยรวมของแต่ละประเทศมีการนำเข้าชะลอตัวลง ส่งผลให้ในแต่ละตลาดมียอดนำเข้ารวมลดลงอย่างเห็นได้ชัด ซึ่งจากที่ประเมินสถานการณ์โลกแล้ว ภาพรวมการส่งออกของไทยในปีนี้น่าจะขยายตัวได้ 0.5-1%
โดยแต่กระทรวงพาณิชย์ได้ตั้งเป้าหมายสำหรับการส่งออกในปีนี้ไว้ที่ 1.2% ที่มูลค่า 2.3 แสนล้านบาท ซึ่งปรับลดลงจากเดิม 4% สาเหตุจากปัจจัยภายนอกที่ยังรุมเร้ามากมาย แต่สมมติฐานราคาน้ำมันตลาดโลกในครึ่งปีหลังจะขยับขึ้นมาอยู่ที่ระดับ 70 ดอลลาร์/บาร์เรล, แนวโน้มเงินบาทที่คาดว่าจะอ่อนค่าไปใกล้เคียงประเทศคู่ค้าและประเทศคู่แข่ง โดยคาดว่าจะอยู่ที่ระดับ 32.60-33.40 บาท/ดอลลาร์, แนวโน้มราคาสินค้าเกษตรจะค่อยกระเตื้องขึ้น เชื่อว่าจะช่วยผลักดันการส่งออกได้
ทั้งนี้ กระทรวงพาณิชย์ประเมินมูลค่าการส่งออกรายไตรมาส ดังนี้ ไตรมาส 2/58 คาดว่ามูลค่า 56,000 ล้านเหรียญสหรัฐ, ไตรมาส 3/58 ที่ 61,000 ล้านเหรียญสหรัฐ, ไตรมาส 4/58 ที่ 59,000 ล้านเหรียญสหรัฐ จากไตรมาส 1/58 มีมูลค่าการส่งออก 53,365 ล้านเหรียญสหรัฐ